b'\n_START_ARTICLE_\nVincas B\xc5\xabda\n_START_SECTION_\nBiografija\n_START_PARAGRAPH_\n1967 m. baig\xc4\x97 Vilniaus A. Vienuolio vidurin\xc4\x99 mokykl\xc4\x85, 1972 m. \xe2\x80\x93 Vilniaus universiteto Gamtos fakultet\xc4\x85. 1981 m. Maskvoje, M. Lomonosovo universitete, apgyn\xc4\x97 biologijos moksl\xc5\xb3 kandidato disertacij\xc4\x85. 1993 m. nostrifikuotas daktaru (gamtos mokslai). 1997 m. apgyn\xc4\x97 habilituoto daktaro disertacij\xc4\x85 apie drugi\xc5\xb3 chemin\xc4\x99 komunikacij\xc4\x85, jos biologinius, ekologinius ir cheminius aspektus._NEWLINE_1972\xe2\x80\x931989 m. dirbo Lietuvos MA Zoologijos ir parazitologijos instituto vyr. laborantu, moksliniu bendradarbiu, direktoriaus pavaduotoju mokslui, laboratorijos ved\xc4\x97ju, nuo 1990 m. Ekologijos instituto (dabar - Gamtos tyrim\xc5\xb3 centras) Chemin\xc4\x97s ekologijos ir elgsenos tyrim\xc5\xb3 laboratorijos ved\xc4\x97jas, nuo 2013 - valstybinio mokslini\xc5\xb3 tyrim\xc5\xb3 instituto Gamtos tyrim\xc5\xb3 centras direktorius.\n_START_SECTION_\nMokslin\xc4\x97 veikla\n_START_PARAGRAPH_\nTiria vabzd\xc5\xbei\xc5\xb3 feromonus, j\xc5\xb3 chemin\xc4\x99 sud\xc4\x97t\xc4\xaf bei organizm\xc5\xb3 s\xc4\x85veikas signalin\xc4\x97mis med\xc5\xbeiagomis. Suk\xc5\xabr\xc4\x97 feromoninio signalo erdvin\xc4\x97s strukt\xc5\xabros model\xc4\xaf bei originali\xc5\xb3 prietais\xc5\xb3 elgesio reakcijoms kiekybi\xc5\xa1kai \xc4\xafvertinti. I\xc5\xa1tyr\xc4\x97 daugiau kaip 50-ties vabzd\xc5\xbei\xc5\xb3 r\xc5\xab\xc5\xa1i\xc5\xb3 lytini\xc5\xb3 atraktant\xc5\xb3 ir j\xc5\xb3 inhibitori\xc5\xb3 chemin\xc4\x99 sud\xc4\x97t\xc4\xaf. Identifikavo keleto vabzd\xc5\xbei\xc5\xb3 r\xc5\xab\xc5\xa1i\xc5\xb3 bei \xc5\xbeinduoli\xc5\xb3 feromon\xc5\xb3 chemin\xc4\x99 sud\xc4\x97t\xc4\xaf ir i\xc5\xa1ai\xc5\xa1kino kai kuri\xc5\xb3 biosintez\xc4\x97s organizme kelius._NEWLINE_Organizavo pirmuosius drugi\xc5\xb3 monitoringo darbus Lietuvoje. Vykd\xc4\x97 kai kuri\xc5\xb3 ret\xc5\xb3 vabzd\xc5\xbei\xc5\xb3 r\xc5\xab\xc5\xa1i\xc5\xb3 ir \xc5\xbeem\xc4\x97s \xc5\xabkio kult\xc5\xabr\xc5\xb3 kenk\xc4\x97j\xc5\xb3 monitoring\xc4\x85._NEWLINE_Paskelb\xc4\x97 mokslini\xc5\xb3 darb\xc5\xb3, populiari\xc5\xb3 straipsni\xc5\xb3. Nema\xc5\xbea darb\xc5\xb3 i\xc5\xa1spausdino kartu su Rusijos, \xc5\xa0vedijos, Vengrijos, Vokietijos, Australijos, Estijos mokslininkais._NEWLINE_1988 m. dirbo Humbolt\xc5\xb3 universiteto Zoologijos muziejuje Berlyne, 1989 m. sta\xc5\xbeavosi \xc5\xa0vedijoje Lundo universitete, 1995 ir 1997 m. jame dirbo, 1991 m. \xe2\x80\x93 Anglijoje Oksfordo universitete ir kt., 2002-2003 m. dirbo JAV Ajovos valstijos universitete._NEWLINE_Skait\xc4\x97 mokslinius prane\xc5\xa1imus Vengrijoje, Vokietijoje, Brazilijoje, Bulgarijoje, \xc4\x8cekoslovakijoje, Izraelyje, Japonijoje, JAV, \xc5\xa0vedijoje, Suomijoje, Rusijoje, o paskaitas \xe2\x80\x93 Anglijoje, \xc5\xa0vedijoje, Estijoje ir kt. Dalyvavo mokslin\xc4\x97se ekspedicijose Tuvoje, Turkm\xc4\x97nijoje, Azerbaid\xc5\xbeane, Kryme, Uzbekijoje._NEWLINE_Mokslin\xc4\x97 veikla \xc4\xafvertinta Soro\xc5\xa1o premija, Brit\xc5\xb3 muziejaus Prof.Heringo premija, Lietuvos mokslo premija (2002, su bendraautoriais), Lietuvos Moksl\xc5\xb3 akademijos P.B. \xc5\xa0ivickio vardine premija (2008).'